Carl Fredrik Diriks

thumb
Carl Fredrik Diriks (født 26. mars 1814 i Larvik, død 3. mars 1895 i Kristiania), ofte kjent under signaturen C. F. Diriks eller kallenavnet Fyrdiriks, var en norsk tegner, illustratør og fyrdirektør. 

 Bakgrunn og arbeid 

Carl Frederik Diriks var utdannet marineoffiser og arbeidet særlig med fyr- og merkevesenet i Norge, først og fremst som direktør i Fyrdirektoratet i perioden fra 1855 til 1882. Han hadde ingen kunstutdannelse, men utgav enkle pennetegninger og akvareller av hverdagsliv og steder langs norskekysten. 

Carl Frederik Diriks var sønn av eidsvollsmannen, seinere statsråd Christian Adolph Diriks (1775–1837), og onkel til maleren Karl Edvard Diriks (1855–1930), hvis mor var en søster av Peter Andreas Munch. Familien Diriks tilhørte den politiske og kulturelle eliten i Christiania på 1800-tallet.

I 1865 bestemte Diriks seg for sammen med forlagsbokhandel P.F. Steensballe å gi ut noen av pennetegningene sine. Disse ble utgitt som rene tegningsserier uten tekstblader, noe som var en svært uvanlig utgivelsesform. Den første utgaven av Skisser af Reiselivet i Norge inneholdt seks pennetegninger og var trykt opp i billige kontratrykk-utførelser. Det var heller ikke noen angivelse av hvem som var tegner eller hvem som var utgiver.Hedels, Erling (red). C. Diriks. «Skisser af Reiselivet i Norge», Stensballe 1945

Utgivelsene ble en suksess, og med en blanding av humor og hjertevarme ble Diriks' tegninger klassikere i Norge. Steensballe og Diriks fortsatte samarbeidet frem til 1882, da det siste heftet av «Allehaande» ble gitt ut. Da hadde Steensballe utgitt mer enn 100 av Diriks' pennetegninger. I 1945, 80 år etter førsteutgaven av «Skisser af Reiselivet i Norge» og 50 år eter tegnerens død, ble 26 av tegningene utgitt på nytt. Disse var fra de fire Skisser af Reiselivet i Norge-heftene fra perioden 1865-1868.

 Bokutgivelser 
 1865–1868: Skisser af Reiselivet i Norge (fire bind)
 1869–1892: Allehaande (åtte bind)
 1895: C. F. Diriks journal; dagbok holden ombord i Falken 1869

En samling av Carl Fredrik Diriks tegninger og tekster ble utgitt i boka Fyrdiriks tegner og fortæller i 1924.

 Utmerkelser 
Diriks ble utnevnt til ridder av St. Olavs Orden i 1862, og forfremmet til kommandør av 1. klasse den 21. januar 1880 «for fortjensfuld Embedsvirksomhed».

 Referanser 

 Litteratur 
 Solhjell, Svein: Et christianiainteriør fra senempiretiden. I Byminner nr.2-2010, s.40-43

 Eksterne lenker 

 Nasjonalbibliotekets faksimileutgave av «Fyrdiriks tegner og forteller» (utgave fra 1969)
 Carl Frederik Diriks: «Om de forskjellige Slags Baade i Norge» i Folkevennen 1863 
 Bildeeksempler fra Tegnerforbundets bibliotek 
 Nasjonalbibliotekets virtuelle faksimileutgave av Diriksfamiliens utklippbøker

Kategori:Norske tegnere
Kategori:Norske direktører
Kategori:Kommandører med stjerne av St. Olavs Orden
Kategori:Personer fra Larvik kommune